Ringkøbing-Skjern: Siden Esben Lunde Larsen i maj overraskende meddelte, at han stoppede som miljø- og fødevareminister og senest ville forlade Folketinget til næste valg, har der været spekuleret i, hvad den 39-årige Venstre-politiker så skulle få tiden til at gå med.

Nu offentliggør Lunde Larsen, at han er blevet ansat som fellow i den globale tænketank World Resources Institute og fra oktober skal arbejde med udgangspunkt i Washington.

Selv kalder han den nye udfordring for et drømmejob.

- Jeg har fået en skræddersyet stilling, hvor jeg kan arbejde videre med nogle af mine tidligere ministerområder. Jeg får mulighed for at fremme bæredygtige løsninger på globalt plan blandt andet inden for vand, fødevareproduktion, madspild og skovrejsning. Det er en drømmestilling, som jeg glæder mig meget til at begynde i, siger Esben Lunde Larsen.

Lunde Larsen har allerede fået en lejlighed i den amerikanske storby og mangler blot at få arbejds- og opholdstilladelse på plads, inden han til efteråret kan vende næsen mod sit nye arbejdsliv.

Tiltrædelsen betyder, at Esben Lunde Larsen ikke vender tilbage til Folketinget, når det åbner den første tirsdag i oktober.

Selv kalder han det vemodigt at skulle sige farvel til medarbejdere, politiske kolleger og ikke mindst sit trofaste Venstre-bagland i Ringkøbing-Skjern.

- Det har ligget dybt i mig de seneste 13 år at arbejde for udvikling af Vestjylland. Det kommer jeg til at savne, men samtidig glæder jeg mig til at løfte mine nye opgaver, siger Esben Lunde Larsen.